b'\n_START_ARTICLE_\nLT United\n_START_PARAGRAPH_\nLT United \xe2\x80\x93 Lietuvos roko atlik\xc4\x97j\xc5\xb3 grup\xc4\x97, kuri\xc4\x85 Andrius Mamontovas specialiai sub\xc5\xabr\xc4\x97 2006 m. Eurovizijos konkurse atstovauti Lietuvai. Surink\xc4\x99 162 ta\xc5\xa1kus, Lietuvos atstovai u\xc5\xbe\xc4\x97m\xc4\x97 \xc5\xa1e\xc5\xa1t\xc4\x85 viet\xc4\x85 konkurso finale At\xc4\x97nuose. Tai kol kas geriausias Lietuvos atstov\xc5\xb3 pasirodymas Eurovizijoje._NEWLINE_\xc5\xa0e\xc5\xa1i grup\xc4\x97s nariai \xe2\x80\x93 Andrius Mamontovas, Marijonas Mikutavi\xc4\x8dius, Viktoras Diawara-Vee, Saulius Urbonavi\xc4\x8dius-Samas, Arnoldas Luko\xc5\xa1ius ir Eimantas Belickas \xe2\x80\x93 su daina \xe2\x80\x9eWe Are The Winners\xe2\x80\x9c (Mes esame nugal\xc4\x97tojai), 2006 m. laim\xc4\x97jo Lietuvoje vykusi\xc4\x85 nacionalin\xc4\x99 atrank\xc4\x85 \xc4\xaf tarptautin\xc4\xaf \xe2\x80\x9eEurovizijos\xe2\x80\x9c konkurs\xc4\x85, kuris vyko At\xc4\x97nuose (Graikija) 2006 m. gegu\xc5\xbe\xc4\x97s 18-20 dienomis._NEWLINE_Lietuvos atstovai finaliniame koncerte, vykusiame kovo 4 d. Vilniaus \xe2\x80\x9eSiemens Arenoje\xe2\x80\x9c, dviguba bals\xc5\xb3 persvara, surink\xc4\x99 j\xc5\xb3 vir\xc5\xa1 32 t\xc5\xabkst., nugal\xc4\x97jo antroje vietoje likusius InCulto su daina \xe2\x80\x9eWelcome To Lithuania\xe2\x80\x9c._NEWLINE_2006 gegu\xc5\xbe\xc4\x97s 18 d. Graikijoje s\xc4\x97kmingai pasirod\xc4\x99 \xe2\x80\x9eEurovizijos\xe2\x80\x9c konkurso pusfinalyje pateko \xc4\xaf finalin\xc4\xaf koncert\xc4\x85, vykus\xc4\xaf gegu\xc5\xbe\xc4\x97s 20 d., 22 valand\xc4\x85 Olimpin\xc4\x97je At\xc4\x97n\xc5\xb3 arenoje. Finale buvo nusileista tiktai Suomijos, Rusijos, Bosnijos ir Hercegovinos, Rumunijos ir \xc5\xa0vedijos atstovams. Tai geriausias iki \xc5\xa1iol Lietuvos atstov\xc5\xb3 pasirodymas Eurovizijoje nuo 1994 m., kai \xc5\xa1alis prad\xc4\x97jo dalyvauti konkurse._NEWLINE_2007 m. grup\xc4\x97 peln\xc4\x97 Bravo 2006 apdovanojim\xc4\x85 geriausios grup\xc4\x97s nominacijoje.\n_START_SECTION_\nAndrius Mamontovas\n_START_PARAGRAPH_\nAndrius Mamontovas \xe2\x80\x93 gim\xc4\x97 1967 m. rugpj\xc5\xab\xc4\x8dio 23 d. Vilniuje. Mok\xc4\x97si Vilniaus 18-oje vid. mokykloje, Vilniaus Technikos Universitete (statybos ekonomika) bei Vilniaus Universitete (\xc5\xbeurnalistika). 1983-iais kartu su Arnoldu Luko\xc5\xa1ium bei kitais klas\xc4\x97s draugais \xc4\xafk\xc5\xabr\xc4\x97 grup\xc4\x99 \xe2\x80\x9eFoje\xe2\x80\x9c. Sulaukusi didelio populiarumo, grup\xc4\x97 gyvavo iki 1997 m. gegu\xc5\xbe\xc4\x97s 17 d., kai paskutinio koncerto Vilniaus Vingio parke metu surinko iki \xc5\xa1iol rekordin\xc4\x99 Lietuvoje auditorij\xc4\x85 \xe2\x80\x93 60 000 \xc5\xbemoni\xc5\xb3. \xc5\xa0iuo metu Andrius Mamontovas t\xc4\x99sia savo solin\xc4\x99 karjer\xc4\x85. LT United groja b\xc5\xabgnais ir gitara.\n_START_SECTION_\nMarijonas Mikutavi\xc4\x8dius\n_START_PARAGRAPH_\nMarijonas Mikutavi\xc4\x8dius \xe2\x80\x93 dainininkas, \xe2\x80\x9eLietuvos Ryto\xe2\x80\x9c \xc5\xbeurnalistas, aktorius. Kuria dainas, jas atlieka, vaidina ir \xc5\xbeaid\xc5\xbeia futbol\xc4\x85. Prad\xc4\x97jo populiar\xc4\x97ti b\xc5\xabdamas televizijos laidos, skirtos jaunimui, \xe2\x80\x9eTangomanija\xe2\x80\x9c vienu i\xc5\xa1 ved\xc4\x97j\xc5\xb3. V\xc4\x97liau prad\xc4\x97jo dainininko karjer\xc4\x85. Ypa\xc4\x8d i\xc5\xa1gars\xc4\x97jo atlik\xc4\x99s dain\xc4\x85 \xe2\x80\x9eTrys milijonai\xe2\x80\x9c, kuri po Sidn\xc4\x97jaus olimpini\xc5\xb3 \xc5\xbeaidyni\xc5\xb3 tapo populiaria tarp Lietuvos sporto sirgali\xc5\xb3. Ved\xc4\x97 LNK laid\xc4\x85 \xe2\x80\x9eVakaras su Marijonu\xe2\x80\x9c, v\xc4\x97liau tapo TangoTV realyb\xc4\x97s \xc5\xa1ou \xe2\x80\x9eDangus 2\xe2\x80\x9c \xc5\xa1eimininkas. 2009\xe2\x80\x932011 metais teis\xc4\x97javo TV3 laidoje \xe2\x80\x9eLietuvos talentai\xe2\x80\x9c.\n_START_SECTION_\nViktoras Diawara-Vee\n_START_PARAGRAPH_\nViktoras Diawara \xe2\x80\x93 dainininkas ir prodiuseris, dar \xc5\xbeinomas Vee pravarde, gim\xc4\x97 1978 m. vasario 13 d. Malyje. 1995 metais Vokietijoje, Vasario 16-osios Gimnazijoje kartu su Viliumi Alesiumi \xc4\xafk\xc5\xabr\xc4\x97 grup\xc4\x99 \xe2\x80\x9eSkamp\xe2\x80\x9c. V\xc4\x97liau prie j\xc5\xb3 prisijung\xc4\x97 vokalist\xc4\x97 Erica Jennings, be kurios \xc5\xa1iuo metu grup\xc4\x97 yra ne\xc4\xafsivaizduojama. 2001 m. gegu\xc5\xbe\xc4\x97s 12-\xc4\x85j\xc4\x85 \xe2\x80\x93 pirmas ry\xc5\xa1kus tarptautinis pasiekimas: tarptautiniame TV Eurovizijos dain\xc5\xb3 konkurse u\xc5\xbeimta trylikta vieta. Viktoras Diawara kartu su grupe \xe2\x80\x9eSkamp\xe2\x80\x9c atliko dain\xc4\x85 \xe2\x80\x9eU Got Style\xe2\x80\x9c. Grup\xc4\x97je groja gitara.\n_START_SECTION_\nSaulius Urbonavi\xc4\x8dius-Samas\n_START_PARAGRAPH_\nSaulius Urbonavi\xc4\x8dius, gerai \xc5\xbeinomas Samo pravarde. Prad\xc4\x97jo savo karjer\xc4\x85 \xe2\x80\x9eBix\xe2\x80\x9c, vienoje i\xc5\xa1 populiariausi\xc5\xb3 vis\xc5\xb3 laik\xc5\xb3 Lietuvos alternatyviosios muzikos grup\xc4\x97je. \xe2\x80\x9eSamas\xe2\x80\x9c k\xc5\xabr\xc4\x97 dain\xc5\xb3 tekstus, buvo grup\xc4\x97s vokalistas ir gitaristas. V\xc4\x97liau dainininko duon\xc4\x85 i\xc5\xa1keit\xc4\x97 \xc4\xaf pramog\xc5\xb3 versl\xc4\x85 ir kartu su Marijonu Mikutavi\xc4\x8diumi ved\xc4\x97 jaunimo laid\xc4\x85 \xe2\x80\x9eTangomanija\xe2\x80\x9c, ta\xc4\x8diau ir dabar kartais pasirodo scenoje su savo grupe. LT United u\xc5\xbeima bosisto pareigas.\n_START_SECTION_\nArnoldas Luko\xc5\xa1ius\n_START_PARAGRAPH_\nArnoldas Luko\xc5\xa1ius 1983 metais kartu su Andriumi Mamontovu suk\xc5\xabr\xc4\x97 grup\xc4\x99 \xe2\x80\x9eFoje\xe2\x80\x9c. Grup\xc4\x97je A. Luko\xc5\xa1ius grojo klavi\xc5\xa1iniais. 1989 metais paliko \xe2\x80\x9eFoje\xe2\x80\x9c ir per\xc4\x97jo groti akordeonu alternatyvaus roko grup\xc4\x97je \xe2\x80\x9e\xc5\xa0iaur\xc4\x97s kryptis\xe2\x80\x9c. 1991 m. i\xc5\xa1vyko \xc4\xaf JAV. 1992 m. gr\xc4\xaf\xc5\xbeo \xc4\xaf t\xc4\x97vyn\xc4\x99 ir \xc4\xaf grup\xc4\x99 \xe2\x80\x9eFoje\xe2\x80\x9c, kurioje grojo iki pat i\xc5\xa1irimo 1997 m. V\xc4\x97liau koncertuose talkino \xe2\x80\x9eNaktin\xc4\x97ms personoms\xe2\x80\x9c, Psichui i\xc5\xa1 (\xe2\x80\x9eRequiem\xe2\x80\x9c). Nuo 1998 m. dirba populiaraus m\xc4\x97nesinio \xc5\xbeurnalo jaunimui \xe2\x80\x9ePanel\xc4\x97\xe2\x80\x9c priedo \xe2\x80\x9eMaxi Panel\xc4\x97\xe2\x80\x9c redaktoriumi. Nuo 2001 m. v\xc4\x97l prisijung\xc4\x97 prie bendraklasio Andriaus Mamontovo grup\xc4\x97s.\n_START_SECTION_\nEimantas Belickas\n_START_PARAGRAPH_\nEimantas Belickas yra buv\xc4\x99s grup\xc4\x97s \xe2\x80\x9eAirija\xe2\x80\x9c narys. Joje dainavo, grie\xc5\xbe\xc4\x97 smuiku, grojo saksofonu. Eimantas gerai pa\xc5\xbe\xc4\xafstamas su \xe2\x80\x9eLT United\xe2\x80\x9c projekto sumanytoju, Andriumi Mamontovu, jam talkino 2001 metais koncertiniame ture per Lietuv\xc4\x85 \xe2\x80\x9eVisi langai \xc5\xbei\xc5\xabri \xc4\xaf dang\xc5\xb3\xe2\x80\x9c, taip pat album\xc5\xb3 \xe2\x80\x9eO, meile!\xe2\x80\x9c ir \xe2\x80\x9eBeribiam danguje\xe2\x80\x9c turuose. Nuolatinis Andriaus Mamontovo grup\xc4\x97s muzikantas nuo 2000 met\xc5\xb3.\n_START_SECTION_\nWe Are The Winners\n_START_PARAGRAPH_\n\xe2\x80\x9eWe Are The Winners\xe2\x80\x9c \xe2\x88\x92 Lietuvos atstov\xc5\xb3 LT United 2006 met\xc5\xb3 Eurovizijos dain\xc5\xb3 konkurse atlikta daina. Ji finale gavo 162 ta\xc5\xa1kus ir u\xc5\xbe\xc4\x97m\xc4\x97 6-\xc4\x85j\xc4\x85 viet\xc4\x85 \xe2\x80\x93 tai geriausias iki \xc5\xa1iol pasiektas Lietuvos rezultatas Eurovizijoje._NEWLINE_2 min. 38 s. dainos We Are The Winners \xc5\xbeod\xc5\xbeius para\xc5\xa1\xc4\x97 Andrius Mamontovas ir Viktoras Diawara. Muzik\xc4\x85 suk\xc5\xabr\xc4\x97 Andrius Mamontovas ir Saulius Urbonavi\xc4\x8dius._NEWLINE_Daina yra linksmas pajuokavimas apie neabejotin\xc4\x85 j\xc5\xb3 nugal\xc4\x97jim\xc4\x85 Eurovizijos konkurse. Dainos stili\xc5\xb3 galima apib\xc5\xabdinti kaip futbolo skanduot\xc4\x99: joje visa grup\xc4\x97 choru dainuoja \xe2\x80\x9eWe are the winners of Eurovision / We are, we are!\xe2\x80\x9c (Mes esame Eurovizijos nugal\xc4\x97tojai / Mes esame, mes esame!) [\xe2\x80\xa6] \xe2\x80\x9eSo, you gotta vote, vote, vote for the winners!\xe2\x80\x9c (Taigi j\xc5\xabs turite balsuoti, balsuoti, balsuoti u\xc5\xbe nugal\xc4\x97tojus)._NEWLINE_\xc5\xa0i daina buvo viena i\xc5\xa1 dviej\xc5\xb3 Eurovizijos metu nu\xc5\xa1vilpt\xc5\xb3 dain\xc5\xb3, per vis\xc4\x85 konkurso istorij\xc4\x85. Pirmoji buvo island\xc4\x97s Silvia Night atlikta daina Congratulation t\xc5\xb3 pa\xc4\x8di\xc5\xb3 2006-\xc5\xb3j\xc5\xb3 met\xc5\xb3 konkurso pusfinalyje. We Are The Winners buvo nu\xc5\xa1vilpta finalo metu._NEWLINE_D\xc4\x97l dainos stiliaus pana\xc5\xa1umo \xc4\xaf futbolo skanduot\xc4\x99, LT United taip pat \xc4\xafra\xc5\xa1\xc4\x97 dainos versij\xc4\x85 su \xc5\xa1iek tiek pakeistais \xc5\xbeod\xc5\xbeiais 2006-\xc5\xb3j\xc5\xb3 met\xc5\xb3 pasaulio futbolo \xc4\x8dempionatui. \xc5\xa0ios dainos versijos kelias eilutes 2006 metais bir\xc5\xbeelio 13 dien\xc4\x85 Konig Boudewijn stadione (Briuselis, Belgija) atliko Robie Williams._NEWLINE_Bir\xc5\xbeelio 7 d. Lietuvoje oficialiai i\xc5\xa1leistas \xc5\xa1ios dainos singlas (i\xc5\xa1leido muzikos agent\xc5\xabra M.P.3), pristatytas koncertu Vilniaus Katedros aik\xc5\xa1t\xc4\x97je. Per nepilnas dvi savaites buvo parduota per 3 t\xc5\xabkst. vienet\xc5\xb3, kas jam l\xc4\x97m\xc4\x97 auksinio singlo titul\xc4\x85. I\xc5\xa1 viso \xc5\xa1io singlo Lietuvoje nupirkta per 5 t\xc5\xabkst. vienet\xc5\xb3 (platininis singlas). \xe2\x80\x9eWe Are the Winners\xe2\x80\x9c kompaktinis singlas bir\xc5\xbeelio m\xc4\x97nes\xc4\xaf buvo i\xc5\xa1leistas ir Suomijoje (i\xc5\xa1leido \xe2\x80\x9eMagnum Music\xe2\x80\x9c), kur singl\xc5\xb3 tope pakilo iki Nr. 14.'